**閩南語-曾炳炎老師5/23(一)、5/25(三)課程資料**

**一年級**

**十二生肖**

**一鼠排頭名，二牛犁田兄，三虎跑山嶺，**

**四兔遊東京，五龍皇帝命，六蛇通人驚**

**七馬跑兵營，八羊食草嶺，九猴足百樹頭**

**十雞啼三聲，十一狗顧門埕，十二豬上歹命。**

**二年級**

**正月正鼓吹鬧大廳**

**二月二做菜包拜土地**

**三月三桃仔李仔伨頭擔**

**四月四囡仔愛看布袋戲**

**五月五龍船鼓滿街路**

**六月六學生準備考大學**

**七月七七娘媽來保庇**

**八月八出國觀光大小漢綴**

**九月九風吹滿天哮**

**十月十訂婚禮餅幾落盒**

**十一月冬至來挲圓**

**十二月炊粿通過年。**

**三年級**

予你臆 雙手一撚飛上天

叫做啥物物 叫做竹田嬰

啥物竹 觀音竹 啥物關 白虎關

啥物白 喙齒白 啥物喙 茶鈷喙

啥物茶 烏龍茶 啥物烏 頭毛烏

啥物頭 紅菜頭 啥物紅 李仔紅

啥物李 紅肉李

酸的予我 甜的予你

逐家食甲真歡喜

**四年級**

**防災演練**

今仔日是九月二十一，學校舉辦一場防災演練，佇早起九點二十一分的時，警報聲響起，逐家就隨照老師的指導，提頭套保護頭殼，閣趕緊排隊缀老師行出教室。

阮缀老師行到運動場，別班的同學嘛攏行倚來矣。校長是指揮官，伊叫每班清點人數，看逐家是毋是攏平安出來矣。辦公室的主任、組長佮科任老師嘛攏來到運動場，照事先分配的任務，向指揮官報告防災的情形，逐家攏真認真。

上特別的是有一个同學扮演因事故受傷，袂當行路，醫務组的人，隨就用一个擔架，共伊扛去醫務站急救。

這擺的演練，就是欲予同學了解地動的時，咱愛按怎來保護家己，愛按怎來幫助別人，逐家共同合作，佇災難發生的時，咱的損失會減輕，逐家攏平安無代誌。

**五年級**

**若準我是老師**

我是一个國小五年的學生，見擺看著老師佇台頂咧教冊的時，就足欣羡的。我足想欲佮伊仝款，有一工也會當徛佇講台頂共學生上課。所以，我對這陣開始，就愛較拍拚讀冊，後日仔，才會當變做一个正港的老師。

若準我是老師，我會按怎做呢，我有幾點的作法，欲來共逐家報告。代先，我會將學生當做是我家己的囝來照顧。每一个學生囡仔攏是爸母的金含囝，攏是予人惜命命的，所以佇學校，咱也愛親像亻因的爸母仝款來共疼惜。我會關心亻因穿有燒無，食有飽無，上課有精神無。

閣來，我會認真拚勢教亻因讀冊，每一个小朋友來到學校，就是欲學物件的，我會認真教亻因。就算講有的小朋友，反應較慢，我也會足有耐心來牽教亻因，一遍閣一遍， 教到亻因會曉讀為止，亻因若會當考到懸分，彼就是我上歡喜的代誌。

紲落去，我欲培養亻因愛有好的品德。學生囝仔攏愛耍，亻因親像一張白紙，容易受著別人的影響，所以自細漢就愛培養亻因有好的品德，大漢以後才會變成國家的棟樑，俗語講，細漢若無熨，大漢熨袂曲，就是這个道理。有時仔共鼓勵，有時仔嘛愛嚴格管教，這就叫著「也愛箠，也愛糜」

上尾，我會共學校建議，請政府多編寡預算來辦教育。有量剩的經費，才會當準備較濟的教材來提升教育水準。老師拚勢教，學生也較有興趣學。予咱的後代比咱閣較有成就，做老師的也就感覺足光榮。只要咱的一代比一代較𠢕，咱的國家就會強大，佇世界上才袂予人看輕。欲實現我做老師的願望，我家己愛先認真讀冊，有好的成績，才會當考著好學校，成就一位好老師。

**六年級----一場真特別的講座**

學校舉辦一場真特別的講座，邀請一位世界有名的教授來演講。報名的人真濟，才一工爾爾，名額就滇矣，雖罔猶毋知欲講啥物。

九點演講，八點半開始入場，學員排隊行入講堂。佇欲踏入門口的時，看著有一塊弓蕉皮予人擲佇塗跤，有的人细膩共迒過，有的人就對邊仔閃過去。逐个人心内攏咧責備彼个毋捌字兼無衛生的人。嘛有人忍袂牢，就開喙責罵，就是無人欲紲手共抾走。

九點準時一到，教授來到講堂門口，伊看著彼塊弓蕉皮，心裡嘛是真袂爽快，就大聲喝講：「你這塊袂見笑的弓蕉皮，那會使倒佇遮咧睏，你敢毋知影我今仔日欲佇遮演講。你應該趕緊去糞埽桶才著」。教授袂堪得受氣，閣繼續大聲教示彼塊會予人跙倒的弓蕉皮。

坐佇上倚門邊一位同學，感覺教授敢若有淡薄仔失常，咧罵彼塊無靈魂的弓蕉皮。就好意去共教授報告講：「教授，你無法度共弓蕉皮罵入去糞埽桶内，就愛有人共伊抾起來，提去擲才對啦。」教授越頭共伊說多

謝，才閣照伊講的話，共弓蕉皮抾起來，提去擲入去大門邊的糞埽桶内底。

佇逐家閙熱的噗仔聲中，教授行上台仔頂，伊宣布今仔日的講題是「你無法度共弓蕉皮罵入去糞埽桶」，全班同學攏感覺有淡薄仔歹勢。紲落來，教授放一段影片，就是拄才入場的時，經過彼塊弓蕉皮時的錄影。看著影片中家己的行為了後，逐家攏頭犁犁，面紅紅，恬啁啁，毋敢亂喘氣。遮爾簡單的代誌，百外个人，竟然無人會紲手去做，干焦咧責備別人，實在是真見笑。

當然，這是一場真成功的演講，有一个真特別的起頭， 嘛得著上特別的效果。聽了以後，逐家覺悟著欲有好的品德，愛對家己的行為做起，毋通怨天怨地；怨鱟桸怨飯篱。好的社會規範，愛對家己做起，毋通攏欲靠別人。叫豬叫狗，不如家己走。弓蕉皮是袂曉家己行入去糞埽桶内的。『你丟我撿』的行為就親像桌頂拈柑遐爾仔簡單，逐家共同勉勵。